IRPC ปิดพุ่งเกือบ 6% โบรกฯชี้ผลงานปี 64 ฟื้น รับกำไรสต็อกน้ำมัน
IRPC ปิดพุ่งเกือบ 6% ลุ้นผลงานปี 64 ฟื้นรับกำไรสต็อกน้ำมัน
IRPC ปิดพุ่งเกือบ 6% ลุ้นผลงานปี 64 ฟื้นรับกำไรสต็อกน้ำมัน
15 ธ.ค. 2563

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ปิดตลาดวันนี้ที่ระดับ 3.88 บาท ปรับตัวขึ้น 0.24 บาท หรือ 6.59% ด้วยมูลค่าการซื้อขาย 2.45 พันล้านบาท
ทั้งนี้ราคาหุ้นปรับตัวขึ้นอย่างมีนัยสำคัญ โดยก่อนหน้านี้ บล.เคจีไอ (ประเทศไทย) ระบุในบทวิเคราะห์ฯ แนะ “ซื้อ” หุ้น IRPC คาดว่ากำไรสุทธิของ IRPC ในปี 64 จะฟื้นตัวขึ้นอย่างมีนัยสำคัญมาที่ 4.4 พันล้านบาท จากที่คาดว่าจะขาดทุนสุทธิ 7.4 พันล้านบาทในปี 63 เนื่องจากประเมินกำไรสต็อกน้ำมันจะเพิ่มขึ้นเป็น 1.6 พันล้านบาท จากคาดว่าจะขาดทุนสต็อกน้ำมันถึง 4.4 พันล้านบาทในปีนี้
อีกทั้งคาดว่า Base GRM จะสูงขึ้นถึง 139% จากช่วงเดียวกันเมื่อปีก่อน เป็น 3.5 เหรียญสหรัฐ/บาร์เรลในปีหน้า และจะไม่มีค่าใช้จ่ายพิเศษ 1.7 พันล้านบาทจากการจ่ายโบนัสพนักงานเกษียณก่อนกำหนดเหมือนกับในไตรมาส 4/63
โดย บล.เคจีไอ ยังปรับเพิ่มราคาเป้าหมายปี 64 ขึ้นเป็น 3.60 บาท จากเดิมที่ 2.80 บาท อิงจาก EV/EBITDA ที่ปรับเพิ่มเป็น 8.0 เท่า จาก 7.5 เท่า เพื่อสะท้อนถึงการปรับเพิ่มประมาณการปี 64 และความคาดหวังว่ากำไรจะโตแรงในปีหน้า นอกจากนี้ ยังคาดว่ากำไรจากธุรกิจหลักจะเพิ่มขึ้นอย่างมากทั้งจากช่วงเดียวกันเมื่อปีก่อน และจากไตรมาสก่อนเป็นกว่า 1.0 พันล้านบาทในไตรมาส 4/63 เนื่องจาก Spread ของทั้ง PP และ ABS เพิ่มขึ้นอย่างมีนัยสำคัญในไตรมาส 4/63
ทั้งนี้แต่ฝ่ายวิจัย ได้ปรับลดประมาณการปี 63 ลงอีก 8% เป็นขาดทุนสุทธิ 7.4 พันล้านบาท เนื่องจากเพิ่มค่าใช้จ่ายพิเศษประมาณ 1.7 พันล้านบาทจากการดำเนินโครงการ New Organization with Agile Human (NOAH) เพื่อลดต้นทุนในระยะยาวเข้ามาในประมาณการ
นอกจากนี้ ยังปรับสมมติฐานผลขาดทุนจากสต็อกน้ำมันในปีนี้เพิ่มขึ้นเป็น 4.1 พันล้านบาท จากเดิมที่คาดว่าจะขาดทุนจากสต็อกน้ำมันแค่ 3.8 พันล้านบาท ตามการปรับลดสมมติฐานราคาน้ำมันดิบดูไบในปีนี้จากเดิมที่ 45 เหรียญสหรัฐ/บาร์เรล เหลือ 42 เหรียญสหรัฐ/บาร์เรล แต่ยังคงสมมติฐานราคาน้ำมันดิบดูไบปีหน้าเอาไว้เท่าเดิมที่ 53 เหรียญสหรัฐ/บาร์เรล ซึ่งจะส่งผลให้กำไรจากสต็อกน้ำมันในปี 64 เพิ่มขึ้นจากประมาณการเดิมประมาณ 400 ล้านบาทเป็น 1.6 พันล้านบาท
และปรับเพิ่มสมมติฐาน Spread ของ HDPE และ PP ปี 63-64 ขึ้นอีก 4-6% เป็น 500-600 เหรียญสหรัฐ/ตัน และ 520-570 เหรียญสหรัฐ/ตัน เนื่องจากจีนฟื้นตัวจากวิกฤติโควิด-19 ดีกว่าคาด และยังปรับเพิ่มสมมติฐาน spread ของ ABS ปีนี้ขึ้นอีก 11% เป็น 1,050 เหรียญสหรัฐ/ตัน และปีหน้าขึ้นอีก 10% เป็น 1,150 เหรียญสหรัฐ/ตัน หลังจากที่ Spread พุ่งทะลุ 1,300 เหรียญสหรัฐ/ตันไปแล้วในไตรมาส 4/63 ดังนั้น จึงปรับเพิ่มประมาณการกำไรปี 64 ขึ้นอีก 17% เป็น 4.4 พันล้านบาท
 